Fra barnsben av var Ernst Rolf glad i å synge og opptre, og i 1907 reiste han på en suksessfull turné rundt i Sverige som sanger og skuespiller. I 1910 spilte han for første gang inn en plate; han spilte totalt inn 851 i sin karriere. Han fikk også etter hvert roller i et par filmer. Det var imidlertid på scenen at Ernst Rolf nøt sin største suksess, og han var uhyre populær både i Sverige og Norge under 1910- og 1920-tallet. Sommeren 1923 gjestet han Kristiania i revyen på Casino teater (i Stortingsgata 16), som ble en stor triumf. August Schønemann spilte med ham i denne revyen.